CELEX: 32021D1299
Language: sk
Date: 2021-08-04 00:00:00
Title: Vykonávacie rozhodnutie Komisie (EÚ) 2021/1299 zo 4. augusta 2021, ktorým sa odkladá dátum skončenia platnosti schválenia hexaflumurónu na použitie v biocídnych výrobkoch typu 18 (Text s významom pre EHP)

5.8.2021   
               
               
                  SK
               
               
                  Úradný vestník Európskej únie
               
               
                  L 282/36
               
            
         VYKONÁVACIE ROZHODNUTIE KOMISIE (EÚ) 2021/1299
         zo 4. augusta 2021,
         ktorým sa odkladá dátum skončenia platnosti schválenia hexaflumurónu na použitie v biocídnych výrobkoch typu 18
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
         po porade so Stálym výborom pre biocídne výrobky,
         keďže:
         
                     (1)
                  
                  
                     Účinná látka hexaflumurón bola schválená ako účinná látka na použitie v biocídnych výrobkoch typu 18 (2).
                  
               
                     (2)
                  
                  
                     Platnosť schválenia hexaflumurónu na použitie v biocídnych výrobkoch typu 18 sa skončí 31. marca 2022. V súlade s článkom 13 ods. 1 nariadenia (EÚ) č. 528/2012 bola 23. septembra 2020 predložená žiadosť o obnovenie schválenia hexaflumurónu.
                  
               
                     (3)
                  
                  
                     Keďže hexaflumurón spĺňa kritériá perzistentnej, bioakumulatívnej a toxickej látky (PBT látky), ako aj veľmi perzistentnej a veľmi bioakumulatívnej látky (vPvB látky) podľa prílohy XIII k nariadeniu Európskeho parlamentu a Rady (ES) č. 1907/2006 (3), spĺňa kritériá vylúčenia stanovené v článku 5 ods. 1 písm. e) nariadenia (EÚ) č. 528/2012.
                  
               
                     (4)
                  
                  
                     Hodnotiaci príslušný orgán Grécka 18. februára 2021 informoval Komisiu, že na základe jeho rozhodnutia podľa článku 14 ods. 1 nariadenia (EÚ) č. 528/2012 je potrebné úplné hodnotenie žiadosti. Podľa článku 8 ods. 1 nariadenia (EÚ) č. 528/2012 má hodnotiaci príslušný orgán vykonať úplné hodnotenie žiadosti do 365 dní od jej validácie.
                  
               
                     (5)
                  
                  
                     Hodnotiaci príslušný orgán môže v súlade s článkom 8 ods. 2 nariadenia (EÚ) č. 528/2012 podľa potreby požiadať žiadateľa o poskytnutie dostatočných údajov na vykonanie hodnotenia. V takom prípade sa lehota 365 dní pozastaví na obdobie, ktoré nesmie celkovo presiahnuť 180 dní, pokiaľ charakter požadovaných informácií alebo výnimočné okolnosti neodôvodňujú dlhšie pozastavenie.
                  
               
                     (6)
                  
                  
                     Európska chemická agentúra (ďalej len „agentúra“) do 270 dní od prijatia odporúčania hodnotiaceho príslušného orgánu vypracuje v súlade s článkom 14 ods. 3 nariadenia (EÚ) č. 528/2012 stanovisko k obnoveniu schválenia účinnej látky, ktoré predloží Komisii.
                  
               
                     (7)
                  
                  
                     Platnosť schválenia hexaflumurónu na použitie v biocídnych výrobkoch typu 18 sa preto z dôvodov, na ktoré žiadateľ nemá vplyv, skončí pravdepodobne pred prijatím rozhodnutia o obnovení jeho schválenia. Preto je vhodné odložiť dátum skončenia platnosti schválenia hexaflumurónu na použitie v biocídnych výrobkoch typu 18 o obdobie postačujúce na preskúmanie žiadosti.
                  
               
                     (8)
                  
                  
                     Vzhľadom na lehoty stanovené na hodnotenie hodnotiacim príslušným orgánom, na vypracovanie a predloženie stanoviska agentúry, ako aj na čas potrebný na rozhodnutie, či je splnená aspoň jedna z podmienok článku 5 ods. 2 prvého pododseku nariadenia (EÚ) č. 528/2012, a či sa preto môže obnoviť schválenie hexaflumurónu, je vhodné odložiť dátum skončenia platnosti schválenia hexaflumurónu na 30. septembra 2024.
                  
               
                     (9)
                  
                  
                     S výnimkou dátumu skončenia platnosti schválenia je hexaflumurón naďalej schválený na použitie v biocídnych výrobkoch typu 18 pri dodržaní špecifikácií a podmienok stanovených vo vykonávacom nariadení (EÚ) 2015/1982,
                  
               PRIJALA TOTO ROZHODNUTIE:
         
            Článok 1
            Dátum skončenia platnosti schválenia hexaflumurónu na použitie v biocídnych výrobkoch typu 18 sa odkladá na 30. septembra 2024.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 4. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Vykonávacie nariadenie Komisie (EÚ) 2015/1982 zo 4. novembra 2015, ktorým sa schvaľuje hexaflumurón ako existujúca účinná látka na použitie v biocídnych výrobkoch typu 18 (Ú. v. EÚ L 289, 5.11.2015, s. 13).
         
            (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).